Munisipale verkiesing: Hier is die DA se kandidate | Maroela Media
Indien suksesvol verkies, sal Geordin Hill-Lewis (op die foto) die leisels as burgemeester vanjaar by die DA se Dan Plato oorneem. (Foto: Twitter)
Die DA het Maandag die party se burgemeesterskandidate vir die komende munisipale verkiesing bekendgestel.
Dié kandidate is in die Ekurhuleni-, Tshwane-, Johannesburg-, Nelson Mandelabaai- en Kaapstad-metro's verkiesbaar.
Indien kiesers se stemme dit toelaat, sal die 44-jarige Refiloe Nt'sekhe, lid van die Gautengse wetgewer en adjunk- federale voorsitter van die DA, as burgemeester van Ekurhuleni aangewys kan word.
"Dít is die mense wat ons vertrou om lewe aan die DA se visie op plaaslike regeringsvlak te gee," het John Steenhuisen, leier van die DA, Maandag gesê.
Die ANC se Mzwandile Masina dien tans in dié pos.
In Tshwane is Randall Williams, huidige burgemeester, wéér tot dié rol verkiesbaar gestel.
In Tshwane is Randall Williams, huidige burgemeester, wéér tot dié rol verkiesbaar gestel. (Foto: DA)
Williams is gedurende 'n raadsvergadering op 31 Oktober 2020 as burgemeester van dié metro aangewys en het die EFF se Moafrika Mabogwane met 72 stemme geklop (97 teenoor 25).
Die ANC het nie aan die stemming deelgeneem nie en ook nie 'n kandidaat benoem nie.
Williams is as burgemeester aangestel sowat agt maande ná Stevens Mokgalapa uit dié rol en die DA bedank het.
Die DA het Mpho Phalatse, Johannesburgse burgemeesterskomiteelid vir gesondheid en maatskaplike ontwikkeling, as burgemeesterskandidaat vir Johannesburg benoem.
Die ANC se Geoff Makhubo is verlede maand weens Covid-19-komplikasies dood.
Eunice Mgcina, die ANC se burgemeesterskomiteelid vir gesondheid en maatskaplike ontwikkeling, neem sedertdien as burgemeester in die Goudstad waar.
Die DA se kandidaat vir die Nelson Mandelabaai-metroraad is wéér Nqaba Bhanga.
Bhanga, die DA se provinsiale leier in die Oos-Kaap, sit tans ook in die burgemeesterstoel.
Bhanga het in Maart vanjaar aangedui dat hy saam met duisende inwoners teen die verandering van Port Elizabeth se naam na Gqeberha gekant is.
Indien suksesvol verkies, sal Geordin Hill-Lewis die leisels as burgemeester vanjaar by die DA se Dan Plato oorneem.
Die 34-jarige Hill-Lewis is tans die DA se skaduminister van finansies.
Steenhuisen sê die party het 'n hele jaar aan die keuringss van dié kandidate toegewy.
"Dit het breedvoerige onderhoude, praktiese opdragte en evaluerings deur onafhanklike panele ingesluit."
Maak dit regtig saak ? Die meerderheid blankes het lankal die DA verlaat.Ploeter maar voort DA.
En hier kom R500 000 per jaar aanvangsalaris (ek dink dis al meer), luukse motor, onthaaltoelae en 'n lekker vet petroltoelae. So lekker agteroorsit job vir ten minste 5 jaar. Politiek in SA is NET 'n lekker geldmaakbesigheid. Dit het BITTER MIN met dienslewering te doen. Dit verklaar waarom 'n eenvoudige probleem soos 'n onwettige karwassery naby my huis, na DRIE JAAR nog niks aan gedoen is nie. Die DA raadslid gee eenvoudig nie om nie en hy weet sy DA het 'n 2derde meerderheid in die Kaapstadse stadsraad, so om hom te verkla dat hy niks doen nie help… Lees meer »
Die albatros om die DA se nekke is die voorval in Sweizer Reneke wat altyd by my opkom en nie maklik vir baie mense n eye opener sal bly.
Dis tog te oulik om te sien daar is nog mense wat hul aan verkiesings steur. Stem en stem, maar dinge raak konstant slegter. Hoekom nog stem? Om die ANC te verhoed om n 2/3 meerderheid te kry? Hulle maak in elk geval wette soos dit hulle pas, 2/3 meerderheid of nie. Nou moet ek skoene aantrek, al die pad tot by die naaste lokaal ry, in n ry staan, n ou kruisie trek en weer al die pad huis toe ry. Vir minder moeite ry ek eerder vliegveld toe en vat my vliegtuig vir n spin.